DJ Manon
D DJ Manon (* 1970 as Manon Maeder z Bärn) isch e Schwyzer DJ un Musikproduzänti un giltet as aini vu dr Pionierne vu dr elektronische Musik in dr Schwyz.

Lääbe 
Erschti Schritte in d Musikwält het d Manon im Alter vu siibe Joor gmacht, wu si sich vu irem gsparte Gäld Schallplatte gchaft het. Musik isch zäntrale Punkt in s Manons Lääbe woore. Ire eerscht Ufdritt het si im Alter vu 15i z Burdlef ghaa.

In dr Zyt vu ire Leer im Gaschtgwäärb het d Manon anne 1989 di eerschte illegale Party in dr „Dampfzentrale“ un em „Bluelight“ z Bärn entdeckt, wu iri Lyydeschaft fir di elektronisch Musik gweckt hän. D Grinder vum „Bluelight“ hän aini vu dr eerschte House- un Techno-Location in dr Schwyz ufgmacht, d „Aare Bar“ z Bärn, wu d Manon ai Joor lang d Fierig vu dr Bar ibernuu het.

Anne 1993 het si d Manon us berueflige un private Grind entschide, uf Züri z zie. D Stadt het dodmol as Draischybe vu dr elektronische Musik in dr Schwyz gulte.

Ire Job in eme Plattelade un iri Mitwirkig bi dr legendäre Afterhour-Party im „Oxa“ Züri un „Tarot Club Grodoonia“ Rümlang hän si schliessli derzue brocht, ire Hobby zum Beruef z mache. Näb eme Ufleege het si all Ritt aigeni Event organisiert un het unter anderem au Fraue hinter dr Plattedäller gferderet.

Im Zürcher Club Chauflüüte (Kaufleuten) het si ire eerscht Engaschmänt as resident DJ iberchuu. Aber s sin vor allem Gig an Party vu Frynd wie „Dekadance“, „Massive Ursive Primitive“ un „Life is a Bitch“, wun ere ghulfe hän, si in dr Schwyzer DJ Szene un speter au internazional z etabliere.

Anne 1996 het d Dj Manon aagfange Musik z produziere un ai Joor speter isch ire eerscht Stuck uusechuu. Mit dr Label Terminal M un Desolat het si ab 2008 aigeni Party un Event veraastaltet. 2014 het si ire aige Partylabel Mannonmania grindet.

D Manon isch Mueter vu zwai Chinder, e Doochter (* 1999) un e Suun (* 2001) un läbt z Züri.

Diskografy 
 1997/1998 „Midweeker“
 1997 Mix-Compilation „Kaufleuten Vol.3“
 1998 „The Fly“
 1999 „Unwirklich“ (Gem Records, Frankfurt/Deutschland)
 1999 Mix-Compilation „Supergirls“
 2001 „Keep The Green Clean“ (Muve, Zürich/Schweiz).
 2006 für „Island – Vol.2,“ mixed by Paul Lomax, Ibiza/Spanien.
 2006 „Out of My Head“ (Level Non Zero, Frankfurt)
 2006 „Midnight of My Life“ von Triosomie 21 (Chromo Music, Paris/Frankreich)
 2009 INKULU (Album)
 2011 Que cara e essa

Weblink 
 DJ Manon uf residentadvisor.net
 DJ Manon legt in der Notlösung auf. In: Badische Zeitung. 25. November 2016

Fuessnote 

Musiker
Schwiizer
Läbigi Person
Frau